Kvennalandslið Íslands í fótbolta komst upp í 2. sæti riðilsins í undankeppni HM 2023 með 5-0 sigri á Kýpur í gærkvöld. Það kemur í ljós á morgun hvaða liðum Ísland mætir í riðlakeppni EM á næstu ári.
Ísland vann Kýpur örugglega á Laugardalsvelli í gærkvöld, 5-0. Sveindís Jane Jónsdóttir skoraði tvö mörk fyrir Ísland og þær Dagný Brynjarsdóttir, Karólína Lea Vilhjálmsdóttir og Alexandra Jóhannsdóttir skoruðu eitt mark hver. Með sigrinum komst Ísland upp í 2. sæti riðilsins, nú með sex stig eftir þrjá leiki, en Ísland vann báða heimaleiki sína í þessum landsleikjaglugga, gegn Tékklandi og Kýpur. Segir Þorsteinn Halldórsson, landsliðsþjálfari, að það hafi verið markmiðið.
Einn reynslumesti leikmaður landsliðsins, Sif Atladóttir, snéri aftur í gær eftir tveggja ára fjarveru, og bar hún fyrirliðabandið í leiknum. Nær allir leikmenn liðsins komu við sögu í leikjunum tveimur og er baráttan um sæti í liðinu orðin afar hörð. Sif segist ekki muna eftir jafn mikilli samkeppni um stöður innan landsliðsins og núna.
Á morgun kemur í ljós hvaða liðum Ísland mætir í riðlakeppni EM á næsta ári. Dregið verður í fjóra fjögurra liða riðla klukkan fjögur að íslenskum tíma og verður drátturinn í beinni útsendingu á RÚV.is.
Íslenska kvennalandsliðið í fótbolta vann góðan sigur á Kýpur á Laugardalsvelli í undankeppni HM 2023 í gærkvöld. Á morgun verður dregið í riðlakeppni fyrir næsta sumar.